Document ID: 32000D0367

Odločba Komisije
z dne 3. maja 2000
o izvajanju direktive Sveta 89/106/EGS v zvezi s klasifikacijo glede požarne varnosti gradbenih proizvodov, gradbenih objektov in njihovih delov
(notificirana pod dokumentarno številko K(2000) 1001)
(Besedilo velja za EGP)
(2000/367/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode [1], kakor je bila spremenjena z Direktivo 93/68/EGS [2], in zlasti členov 3, 6, in 20 Direktive,
ob upoštevanju naslednjega:
(1) Člen 3(2) in (3) Direktive 89/106/EGS navajata, da lahko pri upoštevanju različnih ravni zaščite gradbenih objektov, ki morda prevladujejo na državni, regionalni ali lokalni ravni, vsaka bistvena zahteva povzroči vzpostavitev razredov razlagalnih dokumentov. Ti dokumenti so bili objavljeni kot sporočilo Komisije v zvezi z razlagalnimi dokumenti Direktive Sveta 89/106/EGS [3].
(2) Odstavek 4.2.1 razlagalnega dokumenta št. 2 upravičuje potrebo po različnih ravneh bistvene zahteve "požarne varnosti" glede na vrsto, namembnost in lokacijo gradbenega objekta, načrt objekta in razpoložljivost intervencijskih sredstev.
(3) Odstavek 2.2 razlagalnega dokumenta št. 2 navaja številne medsebojno povezane ukrepe za izpolnjevanje bistvene zahteve "požarne varnosti", ki skupno pripomorejo k opredelitvi strategije požarne varnosti, ki se v državah članicah lahko razvije na različne načine.
(4) Odstavek 4.3.1.3 razlagalnega dokumenta št. 2 opredeljuje enega teh ukrepov, ki prevladujejo v državah članicah, povezanega z obnašanjem gradbenih proizvodov in/ali delov gradbenih objektov pri požaru.
(5) Usklajena rešitev, ki omogoča presojo obnašanja gradbenih proizvodov in gradbenih objektov ali njihovih delov pri požaru, obsega sistem razredov, ki je vključen v razlagalni dokument št. 2.
(6) Ta sistem razredov je bil prilagojen tehničnemu napredku v pooblastilu, ki ga je Komisija izdala evropskima organoma za standardizacijo CEN in Cenelec.
(7) Člen 6(3) Direktive 89/106/EGS navaja, da države članice lahko samo znotraj klasifikacij, sprejetih na ravni Skupnosti, in samo pod pogojem, da se uporabljajo vsi ali nekateri razredi ali en razred, opredelijo ravni obnašanja, ki veljajo na njihovem ozemlju.
(8) Ukrepi iz te odločbe so v skladu z mnenjem Stalnega odbora za gradbeništvo -
SPREJELA NASLEDNJO ODLOČBO:
Člen 1
Klasifikacijski sistem, ki je bil za obnašanje gradbenih proizvodov, gradbenih objektov in njihovih delov pri požaru sprejet na ravni Skupnosti, je opredeljen v Prilogi.
Člen 2
Ta odločba je naslovljena na države članice.
V Bruslju, 3. maja 2000

Labels: 1
20
7
3
12